हम ऑफिस जाइ लेल निकलिते रही कि एकटा भीखमंगा आबि गेल । शुभ-शुभ बात बाजैत भीखक माँग केलक । हम कनियाँकेँ सोर केलियै आ किछु बचल-खुचल रोटी-तरकारी दऽ दै लेल कहलियै । ओ घरमे गेली आ हमरा लेल बनाओल गेल भात-दालि, तरूआ-पापड़, चटनी थारीमे साजि भीखमंगाकेँ दऽ देलनि । भीखमंगा परसन लऽ लऽ कऽ खेलक । ओकरा गेलाक बाद पता चलल जे सबटा भोजन खतम भऽ गेलै । हम कनियाँपर तमसाए लागलियै तँ ओ कहलनि "नै बुझलियै, अतिथि भागवानक रूप होइ छै तेँ ओकरा बासी कोना कऽ दितियै । "
हम तामसे आँखि गुड़ेड़ैत कहलियै "ओ भीखमंगा छल भगवान नै । ओनाहितो स्त्री लेल पति परमेश्वर होइ छै ।
 ओ मुस्कैत कहलनि " भगवानक कोनो रूप होइ छै, ओ तँ कोनो रूप धऽ आबि सकै छथि । दोसर जे पति धरतीपर परमेश्वर छथि, मुइलाक बाद तँ भगवाने मोक्ष देथिन आ ओ भगवान भीखमंगे होइथ ?
 हम बिना किछु बाजने भूखले ऑफिस चलि गेलौं । 